NACRT ODLUKE

Na temelju članka 5. stavka 1. točke 6. i stavka 11. Zakona o sigurnosti prometa na cestama („Narodne novine“, broj: 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22 I 114/22), Suglasnosti Ministarstva unutarnjih poslova, Policijske uprave Zadarske, Službe policije, broj: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ od \_\_\_\_\_\_\_\_\_\_\_\_\_ godine i članka 30. Statuta Općine Starigrad ("Službeni Glasnik Zadarske županije" br. 3/18, 8/18, 3/20 i 3/21), Općinsko vijeće Općine Starigrad na svojoj \_\_\_\_\_ sjednici održanoj dana \_\_\_\_\_\_\_\_\_\_\_\_\_\_ godine donijelo je:

**O D L U K U**

o organizaciji i načinu naplate,

te nadzorom nad parkiranjem vozila na javnim parkiralištima

s naplatom u Općini Starigrad

 **I. OPĆE ODREDBE**

**Članak 1.**

Ovom Odlukom se određuju parkirališne površine (u daljnjem tekstu: javna parkirališta), organizacija i način naplate parkiranja, te nadzor nad parkiranjem vozila na javnim parkiralištima s naplatom na području Općine Starigrad.

**Članak 2.**

Javnim parkiralištem smatra se javna prometna površina namijenjena isključivo za zaustavljanje i parkiranje motornih vozila.

**Članak 3.**

Tehničke i organizacijske poslove, naplatu, nadzor nad parkiranjem vozila i druge poslove na javnim parkiralištima s naplatom obavlja trgovačko društvo ARGYRUNTUM d.o.o. za komunalnu djelatnost (u daljnjem tekstu: Organizator parkiranja).

**Članak 4.**

Javno parkiralište s naplatom može biti stalno ili privremeno, ulično (otvoreno) ili izvanulično (zatvoreno).

Stalna javna parkirališta s naplatom su parkirališta na kojima se parkiranje naplaćuje tijekom cijele kalendarske godine.

Privremena javna parkirališta s naplatom su parkirališta na kojima se parkiranje naplaćuje, tijekom privremene regulacije prometa, određenih manifestacija i slično.

Ulična (otvorena) javna parkirališta s naplatom su parkirališta posebno označena horizontalnom i vertikalnom signalizacijom na kolniku i nogostupu u skladu s propisima o sigurnosti prometa te tehničkom dokumentacijom.

Izvanulična (zatvorena) javna parkirališta s naplatom su parkirališta koja se nalaze izvan kolnika, a označena su vertikalnom signalizacijom u skladu s ovom odlukom i prostorno su definirana posebnim projektom.

Izvanulična (zatvorena) javna parkirališta s naplatom mogu biti asfaltirana i neasfaltirana, a također su označena vertikalnom signalizacijom.

**Članak 5.**

Javna parkirališta moraju biti označena prometnom signalizacijom u skladu s propisima o sigurnosti prometa.

Javna parkirališta s naplatom moraju imati oznaku zone, dopuštenog trajanja parkiranja, vremena naplate parkiranja i visinu naknada za parkiranje.

**II. PARKIRALIŠNE ZONE**

**Članak 6.**

Javna parkirališta s naplatom svrstavaju se u parkirališne zone.

Parkiranje na javnom parkiralištu s naplatom može biti s ograničenim ili neograničenim vremenom trajanja parkiranja.

Parkirališne zone, ograničenje vremena trajanja parkiranja i vrijeme naplate parkiranja određuje Općinsko vijeće Općine Starigrad.

**Članak 7.**

Javna parkirališta se svrstavaju u dvije parkirališne zone.

Oznaka za I. zonu je plave boje, oznaka za II. zonu je bijele boje.

Područja parkirališnih zona obuhvaćaju:

1. zona (plava) obuhvaća područje: Starigrad Paklenica: - Bikarija/Trg Stjepana Radića

 - Dio uz ulicu Stipana Bušljete

 - Dio uz ulicu Ante Starčevića

(k.č. 4662 k.o. Starigrad

 Seline: područje Sportska lučica (Marina Seline)

2. zona (bijela) obuhvaća područja: - Starigrad Paklenica: Parking „Ispod Dukića“

 - Seline: Parking Jaz

Za parkiranje na javnim površinama u 1. i 2. zoni plaća se naknada u vremenskom periodu od 1. lipnja do 30. rujna, svakim danom od 08,00 do 22,00 sati.

Vrijeme trajanja parkiranja je neograničeno u 1. i 2. zoni.

Radi promicanja turizma, održavanja raznih manifestacija i skupova ili iz drugih razloga koji su važni za Općinu Starigrad, Općina Starigrad, TZ Općine Starigrad ili treća osoba može uz suglasnost nadležnog tijela Općine Starigrad zabraniti ili vremenski ograničiti parkiranje i vršenje njegove naplate u pojedinim parkirališnim zonama do završetka manifestacije, skupa ili nekog drugog događanja i dovođenja lokacije u prvobitno stanje (funkciju), osim za osobe koje imaju prebivalište ili boravište, odnosno sjedište ili koriste poslovni prostor u tim područjima.

**III. OPĆI UVJETI UGOVORA O KORIŠTENJU JAVNIH PARKIRALIŠTA S NAPLATOM**

**Članak 8.**

Zaustavljanjem ili parkiranjem vozila na javnom parkiralištu s naplatom vozač, odnosno vlasnik vozila, sklapa s Organizatorom parkiranja ugovor o korištenju javnog parkirališta s naplatom uz korištenje dnevne parkirališne karte (u daljnjem tekstu: Ugovor o parkiranju uz korištenje dnevne karte), prihvaćajući opće uvjete ugovora o korištenju javnih parkirališta s naplatom propisanih ovom Odlukom.

**Članak 9.**

Ugovorom iz prethodnog članka ove Odluke isključuje se čuvanje vozila te odgovornost za oštećenje ili krađu vozila.

**Članak 10.**

Za korištenje javnih parkirališta s naplatom koristi se satna, dnevna, tjedna i sezonska parkirališna karta.

Satna karta vrijedi za parkirališnu zonu i za vremensko razdoblje za koju je izdana.

Dnevna parkirališna karta (u daljnjem tekstu: dnevna karta) vrijedi za parkirališnu zonu i za vremensko razdoblje za koju je izdana.

Tjedna karta vrijedi za parkirališnu zonu za koju je izdana i traje sedam dana.

Sezonska parkirališna karta vrijedi od dana kupnje do isteka tekuće kalendarske godine.

Izgled i sadržaj karta za korištenje javnih parkirališta s naplatom određuje Organizator parkiranja.

Cijene karata za korištenje javnih parkirališta s naplatom određuje Organizator parkiranja, uz prethodnu suglasnost Općinskog načelnika Općine Starigrad.

**Članak 11.**

Naplata dnevne karte obavlja se naplatom naloga za plaćanje dnevne karte preko žiro računa Organizatora parkiranja ili naplatom na blagajni Organizatora parkiranja.

Naplata dnevne karte putem naloga za plaćanje dnevne karte podrazumijeva preuzimanje tiskane dnevne karte neposredno na parkiralištu na način iz članka 12. stavka 3. ove Odluke i plaćanje dnevne karte uplatom na žiro račun Organizatora parkiranja.

Naplata dnevne karte na blagajni Organizatora parkiranja podrazumijeva naplatu dnevne karte na blagajni Organizatora, a koja je prethodno preuzeta na parkiralištu ili istodobnu kupnju i preuzimanje tiskane dnevne karte na blagajni Organizatora parkiranja.

**Članak 12.**

Nadzor nad parkiranjem vozila na javnim parkiralištima obavlja ovlaštena osoba Organizatora parkiranja.

Ovlaštene osobe koriste se odgovarajućom tehničkom opremom koja omogućuje evidentiranje mjesta i vremena parkiranja, marke i registarske oznake vozila te ispisivanje dnevne karte i naloga za plaćanje dnevne karte, a sve u skladu s odredbama općih uvjeta ugovora o korištenju javnih parkirališta s naplatom propisanih ovom odlukom.

Dnevnu kartu i nalog za plaćanje dnevne karte izdaje osoba ovlaštena za nadzor nad parkiranjem. Osoba ovlaštena za nadzor nad parkiranjem dnevnu kartu i nalog za plaćanje dnevne karte pričvršćuje ispod brisača vjetrobranskog stakla vozila ili iste uručuje osobno na zahtjev korisnika parkiranja.

Dostavljanje dnevne karte i naloga za plaćanje dnevne karte na način iz stavka 3. ovoga članka smatra se urednim i kasnije oštećenje ili uništenje istih ne utječe na valjanost dostavljanja te ne odgađa plaćanje dnevne karte.

**Članak 13.**

Korisnik javnog parkirališta s naplatom koji koristi javno parkiralište prema ugovoru o parkiranju uz korištenje dnevne karte dužan je platiti dnevnu kartu u roku od osam (8) dana od dana izdavanja iste.

**Članak 14.**

Ako korisnik javnog parkirališta s naplatom ne plati dnevnu kartu u roku iz prethodnog članka ove Odluke, dužan je, osim iznosa dnevne karte, u daljnjih osam dana, platiti i stvarne troškove te zakonsku zateznu kamatu, na što će ga se u nalogu upozoriti.

Ako korisnik javnog parkirališta s naplatom ne plati u danim rokovima, Organizator parkiranja pokrenut će protiv njega, a u svoje ime i za svoj račun, sudski postupak.

**Članak 15.**

Korisnikom javnog parkirališta s naplatom koji podliježe plaćanju dnevne karte smatra se vlasnik vozila koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način.

**Članak 16.**

Fizička osoba (stanar) koja ima prebivalište na području Općine Starigrad, te pravna osoba, fizička osoba obrtnik odnosno osoba koja obavlja drugu samostalnu djelatnost koja ima sjedište ili koristi poslovni prostor na području Općine Starigrad mogu koristiti povlaštene uvjete parkiranja u pogledu cijene i korištenja javnih parkirališta.

Za korištenje javnih parkirališta s naplatom po povlaštenim uvjetima koristi se povlaštena parkirališna karta.

Povlaštena parkirališna karta (u daljnjem tekstu: povlaštena karta) vrijedi za parkirališnu zonu i za vremensko razdoblje za koju je izdana.

Izgled i sadržaj povlaštene karte za korištenje javnih parkirališta s naplatom određuje Organizator parkiranja.

Vrste i cijene povlaštenih karata za korištenje javnih parkirališta s naplatom određuje Organizator parkiranja uz prethodnu suglasnost Općinskog načelnika Općine Starigrad.

**Članak 17.**

Pravo na povlaštenu parkirališnu kartu ima fizička osoba (stanar) ako:

- ima prebivalište na području Općine Starigrad što dokazuje osobnom iskaznicom ili potvrdom Ministarstva unutarnjih poslova i

- ima vozilo u vlasništvu ili je korisnik leasinga, što dokazuje važećom prometnom dozvolom.

Iznimno od stavka 1. ovoga članka, zahtjev za povlaštenu parkirališnu kartu može podnijeti fizička osoba, koja:

- je u radnom odnosu i čije mjesto rada je u Općini Starigrad, a nema prebivalište na području Općine Starigrad, što dokazuje potvrdom poslodavca i

- ima vozilo u vlasništvu ili je korisnik leasinga, što dokazuje važećom prometnom dozvolom.

Pravo na povlaštenu parkirališnu kartu ima pravna osoba i fizička osoba obrtnik odnosno osoba koja obavlja drugu samostalnu djelatnost ako:

- ima sjedište ili koristi poslovni prostor na području Općine Starigrad što dokazuje ugovorom o zakupu ili vlasništvu poslovnog prostora, odnosno izvatkom iz registra ili upisnika što ga vodi nadležno tijelo iz kojega je vidljiva poslovna adresa na kojoj se obavlja djelatnost i

- ima u vlasništvu vozilo ili je korisnik leasinga, što dokazuje važećom prometnom dozvolom.

Naplate parkiranja oslobođena su vozila Općine Starigrad, Organizatora parkiranja, Hrvatske vojske, Ministarstva unutarnjih poslova, Službe hitne pomoći i vatrogasna vozila.

Fizičkoj osobi iz stavka 1., 2. i 3. ovoga članka mogu se izdati povlaštene karte za sva motorna vozila kojih je vlasnik ta fizička osoba ili je korisnik leasinga.

Pravnoj osobi iz stavka 3. ovoga članka mogu se izdati povlaštene parkirne karte za sva vozila registrirana na ime pravne osobe.

Povlaštenom parkirnom kartom korisnik se može koristiti isključivo za vozila za koje je izdana.

Naplata povlaštene parkirne karte obavlja se naplatom preko žiro računa Organizatora parkiranja ili istodobnom kupnjom i preuzimanjem povlaštene karte kod Organizatora parkiranja.

Povlaštena karta vrijedi u razdoblju za koje je izdana, sve dok fizička, odnosno pravna osoba ispunjava uvjete iz stavaka 1., 2., 3. i 4. ovog članka.

Osobama iz stavaka 1., 2. i 3. ovog članka može se izdati povlaštena karta ako su podmirili sve svoje obveze prema Organizatoru parkiranja do dana njezina izdavanja.

**Članak 18.**

Korisnik javnog parkirališta s naplatom ostvaruje pravo korištenja javnog parkirališta s naplatom po povlaštenim uvjetima samo ako ima valjanu povlaštenu kartu.

Valjana povlaštena karta je ona parkirališna karta iz koje je vidljivo da vrijedi:

- za vozilo za koje je izdana, tj. za registracijsku oznaku parkiranog vozila,

- za vremensko razdoblje u kojem se koristi javno parkirališno mjesto s naplatom i

- za parkirališnu zonu u kojoj se koristi javno parkirališno mjesto s naplatom.

Korisnik parkiranja čija povlaštena karta nije valjana, korištenje javnog parkirališta s naplatom ugovara s Organizatorom parkiranja sukladno odredbama članka 8. ove Odluke.

**Članak 19.**

Rezervirana parkirališna mjesta odobrava Organizator parkirališta sukladno Odluci koja regulira visinu naknade i način plaćanja na javnim površinama o čemu se sklapa ugovor o zakupu.

Na zahtjev korisnika rok iz stavka 1. ovoga članka može se produžiti.

Iznimno, Organizator parkirališta odobriti će korisniku drugo rezervirano parkirališno mjesto u neposrednoj blizini, ako se prije isteka roka na koji je sklopljen prijašnji ugovor o zakupu izmjene prometne okolnosti.

Broj odobrenih rezerviranih parkirališnih mjesta u jednoj parkirališnoj zoni može biti do 20 % od ukupnog broja parkirališnih mjesta u toj parkirališnoj zoni.

**Članak 20.**

Rezervirana parkirališna mjesta mogu se odobriti državnim tijelima, sudbenoj vlasti, tijelima jedinica lokalne i područne (regionalne) samouprave, javnim službama, pravnim i fizičkim osobama.

Korisnicima iz stavka 1. ovoga članka može se odobriti najviše jedno (1) parkirališno mjesto.

Iznimno od stavka 2. ovoga članka Ministarstvu unutarnjih poslova, Ministarstvu obrane i sudbenoj vlasti, može se odobriti veći broj rezerviranih parkirališnih mjesta ovisno o zahtjevima osiguranja objekta i službenih osoba.

Za horizontalnu signalizaciju rezerviranog parkirališnog mjesta koristi se žuta boja.

**Članak 21.**

Visinu naknade i način plaćanja za rezervirana parkirališna mjesta određuje Organizator parkiranja uz prethodnu suglasnost Općinskog načelnika Općine Starigrad

Naknada za rezervirana parkirališna mjesta plaća se na račun Organizatora parkirališta.

**Članak 22.**

Korisniku javnog parkirališta s naplatom ovom Odlukom omogućuje se korištenje javnog parkirališta s naplatom u kraćem vremenskom trajanju parkiranja po povoljnijim uvjetima u pogledu cijene te primjene vremenski ograničenog trajanja parkiranja.

Za korištenje javnih parkirališta s naplatom po povoljnijim uvjetima koristi se jednosatna ili višesatna parkirališna karta (u daljnjem tekstu: satna karta) uz primjenu vremenski ograničenog trajanja parkiranja.

Satna karta vrijedi za parkirališnu zonu i za vremensko razdoblje za koju je izdana.

Izgled i sadržaj satne i višesatne karte za korištenje javnih parkirališta s naplatom određuje Organizator parkiranja.

Vrste i cijene satne i višesatne karte za korištenje javnih parkirališta s naplatom određuje Organizator parkiranja uz prethodnu suglasnost Općinskog načelnika Općine Starigrad.

**Članak 23.**

Naplata satne karte obavlja se ručno i automatski neposredno na parkiralištu, mobilnim telefonom, preko ovlaštenih prodajnih mjesta ili na blagajni Organizatora parkiranja.

Ručna naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu od osobe koju ovlasti Organizator parkiranja.

Automatska naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu putem parkirališnog automata.

Naplata satne karte mobilnim telefonom podrazumijeva kupnju parkirališne karte elektroničkim putem. Za plaćeno parkiranje koje je prihvaćeno i evidentirano u informacijskom sustavu Organizatora parkiranja ne izdaje se tiskana parkirališna karta već korisnik zaprima SMS potvrdu o plaćenoj parkirališnoj karti.

Naplata satne karte preko ovlaštenih prodajnih mjesta i na blagajni Organizatora parkiranja podrazumijeva istodobnu kupnju i preuzimanje tiskane parkirališne karte na ovlaštenom prodajnom mjestu ili na blagajni Organizatora parkiranja.

**Članak 24.**

Korisnik javnog parkirališta s naplatom koji koristi javno parkiralište s naplatom uz korištenje satne karte i vremenskog ograničenja trajanja parkiranja dužan je istaknuti valjanu kartu s unutarnje strane vjetrobranskog stakla vozila ili zaprimiti SMS-potvrdu za plaćeno parkiranje u vremenskom roku od deset (10) minuta od dolaska korisnika na javno parkirališno mjesto s naplatom.

Valjana satna karta je ona parkirališna karta iz koje je vidljivo da je plaćena:

- za vremensko razdoblje u kojem se koristi javno parkirališno mjesto s naplatom,

- za parkirališnu zonu u kojoj se koristi javno parkirališno mjesto s naplatom i

- u okviru vremenskog ograničenja trajanja parkiranja.

Korisnik parkiranja koji ne postupi sukladno odredbama iz stavka 1. ovoga članka ili čija satna karta nije valjana, korištenje javnog parkirališta s naplatom ugovara s Organizatorom parkiranja sukladno odredbama članka 8. ove Odluke.

**IV. PRIJELAZNE I ZAVRŠNE ODREDBE**

**Članak 25.**

Stupanjem na snagu ove Odluke prestaje važiti Odluka o organizaciji i načinu naplate parkiranja na području Općine Starigrad („Službeni glasnik Zadarske županije“, broj: 12/12 i 10/13) i Odluka o određivanju javnih parkirališta, visini naknade za parkiranje i vremenu naplate parkiranja na javnim parkiralištima na području Općine Starigrad („Službeni glasnik Zadarske županije“ br. 19/08, 18/09 i 10/15).

**Članak 26.**

Ova Odluka stupa na snagu osmog dana od dana objave u "Službenom glasniku Zadarske županije".

KLASA:

URBROJ:

Starigrad Paklenica, \_\_\_\_\_\_\_\_\_\_\_\_\_\_ godine

Predsjednik

Marko Marasović, dipl. ing. građ.